Liselott Blixt (DF), 2009-12-03:
Det glæder mig, at Det Radikale Venstre har taget problemstillingen med tandbehandling for personer med særlig store tandproblemer op.
Det er en sag, som jævnligt dukker op, og som vi i Dansk Folkeparti gerne ser en løsning på.
De grupper, som De Radikale nævner i beslutningsforslaget, er bestemt grupper, som Dansk Folkeparti har stor sympati for på et tidspunkt kan indgå i en fremtidig tilskudsmodel på grund af de særlige sygdomme og handicap, som de har pådraget sig helt uden skyld.
Vi er godt klar over, at har man et medfødt handicap, der gør, at man har en anden tandstilling, skal man have den første protese, når man bliver lidt ældre, og næste gang der skal ske noget med den, skal man betale selv.
Det er et stort problem, som vi mener bør løses.
Vi kan også se det med epilepsipatienter, som falder og slår deres tænder og får en regning, som de selv skal betale.
Som De Radikale også fremfører i deres finanslovudspil, er det jo alene historiske årsager, der er grunden til, at patienter med alvorlige tandlidelser selv skal betale for tandbehandlingen.
Vi har flere gange set på tandbehandlingsområdet, men da det er et meget omkostningstungt område, er der endnu ikke fundet en finansiering af behandling, hvilket jeg også savner i De Radikales forslag.
Tidligere har man set på tilskudsmodeller samt omfordeling af tilskud, da der var et stort ønske fra alle partier i Folketinget.
I 2007 blev der lavet en udredning, for at man kunne se, om man kunne lave en omfordeling i voksentandplejen.
Her gik man ind og så på, om man kunne give et mindre bidrag til tandrensning og diagnosticering for at kunne give et tilskud til gruppen med aggressiv paradentose.
Denne model kunne man måske tage frem igen og kigge på for at se, om der var mulighed for en omlægning.
Dette ville blot medføre, at der flyttes midler fra ydelser rettet mod hele befolkningen til ydelser til borgere med særlige sygdomme eller handicap.
Jeg vil foreslå, at vi tager det op i Sundhedsudvalget for at se, om der ligger en mulighed i den, eller om den vil virke uhensigtsmæssigt på forebyggelsen på andre områder.
Jeg tror imidlertid, den udredning kom på et forkert tidspunkt i 2007, lige før et valg, og derfor har man ikke beskæftiget sig så meget med den.
Den indeholder noget dokumenteret viden, der siger, at man måske foretager for meget tandrensning, når der ikke er brug for det, så man kunne omlægge de penge.
I Dansk Folkeparti ser vi også på tandbehandlingen.
Det er et område, vi har prioriteret, og derfor har vi også i mange år arbejdet for, at flere grupper skulle få tilskud til tandbehandling, som vi også har hørt de tidligere ordførere tale om, i lighed med de kræftramte, der får strålebehandling eller kemoterapi, patienter med sygdommen Sjögrens syndrom samt udviklingshæmmede.
Vi har netop afsluttet finanslovaftalen, og her har vi sørget for, at 14.000 flere folkepensionister og førtidspensionister kan modtage helbredstillæg.
Helbredstillægget er et tilskud til bl.a. medicin og tandlægebehandling, og da formuegrænsen samtidig forhøjes med 10.000 kr., betyder det også, at 13.000 flere folkepensionister kan modtage den såkaldte ældrecheck.
Vi gør mange ting, og vi har en god forebyggelse i Danmark, når det gælder tandsundheden.
Det er netop et af de områder, hvor vi kan se at forebyggelse betaler sig.
Vi har mange ordninger, når det handler om at tage hensyn til de syge og de handicappede, og de fleste kan da også få den hjælp eller det tilskud, der skal til.
Der er blot mange andre tilfælde, som falder uden for, eller hvor ordningerne bliver for omstændelige.
Mine efterretninger fortæller mig, at der stadig er penge tilovers i puljen, fordi det er for omstændeligt og for besværligt at få tilskuddet, og dette ønsker jeg at ministeren også vil se på.
I Dansk Folkeparti synes vi bestemt, at forslaget er sympatisk, sådan som andre også har sagt, og hvis vi kan finde en finansiering, er vi villige til at kigge på spørgsmålet.
Vi kan blot ikke stemme for det, som det ligger her.